**MÄÄRÄAIKAISTEN OPETTAJIEN JA SIJAISTEN OTTAMINEN**

**Määräaikaiset opettajat**

Hyvinvoinnin edistämisen ja kasvun ja oppimisen palvelualueiden toimintasäännön mukaan rehtorit valitsevat alaisensa määräaikaisen henkilöstön enintään vuodeksi kerrallaan.

Jos rekrytointitarve on yli 6 kuukautta, rehtori tekee ilmoituksen rekrytointitarpeesta perusopetus- tai lukio-opetuspäällikölle.

**Määräaikaisuuden perusteet**

Viranhaltija voidaan ottaa määräajaksi vain viranhaltijan omasta pyynnöstä tai jos määräajaksi ottamisesta on erikseen säädetty taikka tehtävän luonne, sijaisuus, avoinna olevaan virkasuhteeseen kuuluvien tehtävien hoidon järjestäminen tai muu näihin rinnastettava kunnan toimintaan liittyvä määräaikaista virkasuhdetta edellyttävä seikka sitä vaatii. (*Laki kunnallisesta viranhaltijasta*)

**Määräaikaisuuden kesto**

Koko lukuvuoden ajaksi 1.8. – 31.7. voidaan ottaa vain muodollisesti kelpoinen opettaja. Kelpoisuusasetuksen 23 §:ssä todetaan, että opetusta voidaan väliaikaisesti enintään vuoden ajaksi määrätä antamaan henkilö, jolla on riittävä koulutus ja tehtävän edellyttämä taito, jos kelpoisuusasetuksen täyttäviä henkilöitä ei ole saatavilla tai jos siihen on muu erityinen syy.

Jos muodollisesti kelpoisen opettajan palvelussuhde alkaa kesken syyslukukauden ja kestää kevätlukukauden loppuun saakka, työsopimukset tehdään seuraavasti:

|  |  |
| --- | --- |
| Palvelussuhteen alkaminen | Työsopimuksen päättyminen |
| 1.8. – 30.9. | 31.7. |
| 1.10. – 31.1. | 30.6. |
| 1.2. alkaen | koulun työvuoden päättymispäivä |

Henkilö, jolla ei ole kelpoisuutta, voidaan ottaa korkeintaan koulun työajaksi.

**Määräaikaisten opettajaviranhaltijoiden asema ja vastuu**

Kaikki opettajatehtävät ovat viranhaltijalain alaisia virkasuhteita työsuhteen kestosta riippumatta. Viran toimitukseen liittyvä vastuu siirtyy viranhaltijalle virkamääräyksessä. Ilman virkamääräystä tai oman viran ohella –määräystä (ovo) vastuu on toimivaltaisella rehtorilla.

**Virka- ja työvapaat**

Virka- ja työvapaat voivat olla lakiin ja asetuksiin perustuvia palkattomia vapaita, harkinnanvaraisia palkattomia vapaita tai palkallisia urheiluvapaita. Niiden myöntämisestä, perusteista ja jaksotuksesta ks. Kuopion kaupungin *Ohje harkinnanvaraisten virka- ja työvapaiden myöntämiseen*.

Kuopion kaupungin hallintosäännön mukaan perusopetuksen rehtorit päättävät henkilöstönsä palkattomista sekä sellaisista palkallisista virkavapaista ja työlomista, joihin asianomaisella on KVTES:n mukaan oikeus, vuosilomista ja muista keskeytyksistä enintään yhteen (1) vuoteen saakka.

**Lakiin ja virkaehtosopimukseen perustuvien virkavapauksien ja niihin liittyvien määräaikaisten virkojen sijaisuudet**

Vuorotteluvapaan sijaisuus täytetään sille ajalle, kun virkavapaa on haettu. Muut lain ja virkaehtosopimuksen mukaiset viranhaltijan subjektiiviseen oikeuteen perustuvien virkavapauksien sijaisuudet täytetään todellisen tarpeen mukaan.

**Harkinnanvaraisten virkavapauksien myöntäminen ja niistä johtuvat sijaismääräykset**

Jos harkinnanvaraista virkavapautta haetaan kolme tai neljä työpäivää, on mukaan otettava palkaton lauantai. Jos harkinnanvaraista virkavapautta haetaan viisi työpäivää, on mukaan otettava lauantai ja sunnuntai. Ks. Kuopion kaupungin *Ohje harkinnanvaraisten virka- ja työvapaiden myöntämiseen*.

Harkinnanvaraisten virkavapauksien myöntämisessä noudatetaan alla olevaa taulukkoa ja otetaan huomioon opettajien yhdenvertainen kohtelu ja virkaehtosopimuksen määräykset (OVTES 37 §).

|  |  |
| --- | --- |
| Virkavapauden alkaminen | Virkavapauden päättyminen |
| 1.8. – 30.9. | 31.7. |
| 1.10. – 31.1. | 30.6. |
| 1.2. alkaen | koulun työvuoden päättymispäivä |

Lukiokoulutuksessa virkavapauden myöntämisessä otetaan huomioon jaksojärjestelmä.

**Lyhytaikaiset ja äkilliset sijaisuustilanteet**

Äkillisissä sijaisuustilanteissa sovelletaan kaupungin ohjetta (*Täyttölupamenettely ja sisäisen liikkuvuuden periaatteet: 2.2 Sijaisjärjestelyt*) siten, että otetaan huomioon perusopetus- ja lukiolaissa määritelty oppilaan/opiskelijan oikeus turvalliseen oppimisympäristöön sekä opetussuunnitelman toteuttamiseen liittyvät käytännön asiat. Harkintavalta ja vastuu sijaisten palkkaamisessa on koulun toiminnasta vastaavalla rehtorilla.

Äkilliset sijaisuustilanteet hoidetaan tilanteen mukaan

* antamalla sijaismääräys koulun vapaana olevalle opettajalle
* ottamalla ulkopuolinen sijainen
* antamalla koulun opettajalle ovo-määräys

Koulunkäynninohjaaja voidaan ottaa opettajan sijaiseksi ainoastaan keskeyttämällä ohjaajan työ ja ottamalla hänet erillisellä päätöksellä opettajan sijaiseksi. Perusteltu syy voi olla esim. se, että ohjaaja tuntee opetusryhmän toimintatavat ja oppilaat.

Taina Vainio Mika Kuitunen Jukka Sormunen

perusopetuspäällikkö perusopetuspäällikkö lukio-opetuspäällikkö